b"\n_START_ARTICLE_\nJonas Katakinas\n_START_SECTION_\nStudijos ir veiklos prad\xc5\xbeia\n_START_PARAGRAPH_\n1971 metais Katakinas baig\xc4\x97 M. K. \xc4\x8ciurlionio meno mokyklos choreografijos skyri\xc5\xb3. Dar besimokant jis 1970 metais buvo pakviestas \xc4\xaf Lietuvos valstybin\xc4\xaf akademin\xc4\xaf operos ir baleto teatr\xc4\x85, kur \xc5\xa1oko iki 1993 met\xc5\xb3._NEWLINE_1973\xe2\x80\x931974 metais J. Katakinas tobulinosi Marijos teatre Sankt Peterburge. Pirmuosius ry\xc5\xa1kius vaidmenis \xe2\x80\x93 Zigfryd\xc4\x85 \xe2\x80\x9eGulbi\xc5\xb3 e\xc5\xbeere\xe2\x80\x9c ir Albert\xc4\x85 \xe2\x80\x9e\xc5\xbdizel\xe2\x80\x9c Jonas Katakinas paruo\xc5\xa1\xc4\x97 Sankt Peterburge, Kirovo (dabar \xe2\x80\x93 Marijos) teatre kartu su Irina Kolpakova ir Vladilenu Semionovu bei partnere Antanina Pirmaitiene. V\xc4\x97liau Lietuvos operos ir baleto teatre Vilniuje \xc5\xa1oko su Nina Antonova, Svetlana Masaniova, kelet\xc4\x85 syki \xe2\x80\x93 su pasaulinio garso \xc5\xbevaig\xc5\xbed\xc4\x97mis ruse Galina Mezenceva, ital\xc4\x97mis Liliana Kozi, Karla Prachi. Paskutiniaisiais baletin\xc4\x97s karjeros metais J. Katakinas \xc5\xa1oko su Loreta Bartusevi\xc4\x8di\xc5\xabte. Gyvenim\xc4\x85 baig\xc4\x97 pasitraukdamas savo noru. Buvo nesuprastas ir ne\xc4\xafvertintas sceninei karjerai pasibaigus.\n_START_SECTION_\nPagrindiniai vaidmenys\n_START_PARAGRAPH_\nJ. Katakinas suk\xc5\xabr\xc4\x97 visus svarbiausius klasikinio repertuaro vaidmenis \xe2\x80\x93 Dezir\xc4\x97 (Piotro \xc4\x8caikovskio \xe2\x80\x9eMiegan\xc4\x8diojoje gra\xc5\xbeuol\xc4\x97je\xe2\x80\x9c), Princ\xc4\x85 (Piotro \xc4\x8caikovskio \xe2\x80\x9eSpragtuke\xe2\x80\x9c), Bazil\xc4\xaf (Liudviko Minkaus \xe2\x80\x9eDon Kichote\xe2\x80\x9c), Franc\xc4\x85 (Leo Delibes\xe2\x80\x99o \xe2\x80\x9eKopelijoje\xe2\x80\x9c), Franc\xc4\x85 (Johanno Strausso \xe2\x80\x9e\xc5\xbeydrasis Dunojus\xe2\x80\x9c)._NEWLINE_Reik\xc5\xa1mingi Lietuvos baleto istorijai jo vaidmenys lietuvi\xc5\xa1kuose spektakliuose \xe2\x80\x93 \xc5\xbdilvinas (Eduardo Balsio \xe2\x80\x9eEgl\xc4\x97 \xc5\xbeal\xc4\x8di\xc5\xb3 karalien\xc4\x97\xe2\x80\x9c), Baltaragis (Via\xc4\x8deslavo Ganelino \xe2\x80\x9eBaltaragio mal\xc5\xabne\xe2\x80\x9c), Kastytis (Juozo Gruod\xc5\xbeio \xe2\x80\x9eJ\xc5\xabrat\xc4\x97 ir Kastytis\xe2\x80\x9c)._NEWLINE_Ry\xc5\xa1kus artistinis J. Katakino \xe2\x80\x93 \xc5\xa1ok\xc4\x97jo talentas atsiskleid\xc4\x97 \xc5\xa1iuolaikin\xc4\x97s choreografijos pastatymuose \xe2\x80\x93 jis \xc5\xa1oko Romeo (Sergejaus Prokofjevo \xe2\x80\x9eRomeo ir D\xc5\xbeuljetoje\xe2\x80\x9c), Mandarin\xc4\x85 (Belos Bartoko \xe2\x80\x9eStebuklingame mandarine\xe2\x80\x9c), Karenin\xc4\x85 (Rodiono \xc5\xa0\xc4\x8dedrino \xe2\x80\x9eAnoje Kareninoje\xe2\x80\x9c). Karenino vaidmuo Rodiono \xc5\xa0\xc4\x8dedrino balete \xe2\x80\x9eAna Karenina\xe2\x80\x9c dramatiniu aspektu buvo bene pats ry\xc5\xa1kiausias J. Katakino k\xc5\xabryboje \xe2\x80\x93 net keturis kartus \xc5\xa1\xc4\xaf vaidmen\xc4\xaf teko \xc5\xa1okti su pasaulio baleto legenda Maja Pliseckaja. \xc5\xa0imtajame \xe2\x80\x9eAnos Kareninos\xe2\x80\x9c spektaklyje Did\xc5\xbeiajame teatre Karenino vaidmen\xc4\xaf taip pat atliko Jonas Katakinas._NEWLINE_Vienas paskutini\xc5\xb3j\xc5\xb3 J. Katakino darb\xc5\xb3 \xe2\x80\x93 D\xc5\xbeeimsas romani\xc5\xa1kajame Hermanno Lovenskjoldo ir Augusto Bournonville\xe2\x80\x99o balete \xe2\x80\x9eSilfid\xc4\x97\xe2\x80\x9c (pasak meno kritik\xc5\xb3, jame artistas puikiai suderino \xc5\xa1okio technik\xc4\x85, romantinio baleto stiliaus poj\xc5\xabt\xc4\xaf ir vaidybinius sugeb\xc4\x97jimus).\n_START_SECTION_\nPedagogin\xc4\x97 veikla\n_START_PARAGRAPH_\nDvide\xc5\xa1imt trejus metus atidav\xc4\x99s scenai, su ja atsisveikino J\xc4\x97zaus vaidmeniu Antalo Fodoro balete \xe2\x80\x9eA Proba\xe2\x80\x9c. Jonas Katakinas toliau dirbo kaip pedagogas ir repetitorius._NEWLINE_J. Katakino mokin\xc4\x97 R\xc5\xabta Jezerskyt\xc4\x97 (tuomet Vilniaus baleto mokyklos moksleiv\xc4\x97) 1994 metais laim\xc4\x97jo pirm\xc4\x85j\xc4\x85 viet\xc4\x85 tarptautiniame baleto konkurse \xe2\x80\x9ePrix de Lausanne\xe2\x80\x9c. Tais pa\xc4\x8diais metais Egl\xc4\x97 \xc5\xa0pokait\xc4\x97 Perm\xc4\x97je vykusiame tarptautiniame baleto konkurse \xe2\x80\x9eArabeskas\xe2\x80\x9c peln\xc4\x97 aukso medal\xc4\xaf, o jos partneris Edvardas Smalakys buvo apdovanotas sidabro medaliu._NEWLINE_Katakino mokin\xc4\x97 Egl\xc4\x97 \xc5\xa0pokait\xc4\x97 laim\xc4\x97jo dar tris svarbius apdovanojimus: Tarptautinio Sankt Peterburgo baleto konkurso \xe2\x80\x9eMaja '94\xe2\x80\x9c bronz\xc4\x85, o Tarptautiniame Helsinkio baleto konkurse (1995) ir Antrajame tarptautiniame Japonijos baleto ir modernaus \xc5\xa1okio konkurse (1996) \xe2\x80\x93 auks\xc4\x85._NEWLINE_J. Katakinas dirbo ir su jauna Vilniaus operos ir baleto teatro soliste Nele Beliakaite (1995 metais laim\xc4\x97jusia antr\xc4\x85j\xc4\x85 viet\xc4\x85 tarptautiniame baleto konkurse \xe2\x80\x9ePrix de Lausanne\xe2\x80\x9c), taip pat su R\xc5\xabta Jezerskyte (laim\xc4\x97tas sidabro medalis Tarptautiniame Jacksono baleto konkurse Jungtin\xc4\x97se valstijose).\n_START_SECTION_\nApdovanojimai\n_START_PARAGRAPH_\n1976 Lietuvos jaun\xc5\xb3j\xc5\xb3 meninink\xc5\xb3 diplomas. 1994 m. Diplomas u\xc5\xbe geriausi\xc4\x85 artist\xc5\xb3 paruo\xc5\xa1im\xc4\x85 Tarptautinis III Rusijos baleto artist\xc5\xb3 konkursas \xe2\x80\x9cArabesk \xe2\x80\x93 94\xe2\x80\x9d. 1996 m. Specialusis prizas u\xc5\xbe dramaturgij\xc4\x85 klasikinio pas de deux forma Tarptautinis konkursas \xe2\x80\x9cMaja \xe2\x80\x93 96\xe2\x80\x9d. 2001 m. Did\xc5\xbeiojo Lietuvos Kunigaik\xc5\xa1\xc4\x8dio Gedimino 5 laipsnio ordinas."